༄༅། །གངས་ཅན་བསྟན་པའི་མངའ་བདག་རྗེ་བཙུན་ས་སྐྱ་པའི་ཡབ་ཆོས་ཀྱཻ་རྡོ་རྗེའི་རྒྱུད་གསུམ་སྔོན་འགྲོ་ཚུལ་བཞི་དང་བཅས་པའི་དོན་འགྲེལ་ཟིན་བྲིས་རིན་པོ་ཆེའི་གཏེར་མཛོད་ཅེས་བྱ་བ་བཞུགས་སོ།། ན་མོ་གུ་རུ་བཛྲ་དྷ་ར་ཡེ། བླ་མ་དང་གཉིས་སུ་མེད་པའི་དཔལ་དགེས་མཛད་རྡོ་རྗེ་ལ་ཕྱག་འཚལ་ལོ། །མཁྱེན་པའི་དཀྱིལ་འཁོར་ཀུན་ནས་ཡོངས་རྫོགས་ཤིང་། །བརྩེ་བའི་ཚ་ཟེར་འབུམ་ཕྲག་འཕྲོ་བ་ཅན། །ནུས་པས་གདུལ་བྱའི་པད་ཚལ་རྒྱས་མཛད་པའི། །ས་སྐྱའི་འཇམ་མགོན་བརྒྱུད་པར་བཅས་ལ་འདུད། །གང་གི་བསྟན་པ་དུས་མཐར་སྤེལ་བའི་ཕྱིར། །བསམ་བཞིན་སྐྱེ་བ་བཞེས་པའི་སྤྲུལ་པའི་སྐུ། །སྔགས་འཆང་བླ་མ་ཀུན་དགའ་རིན་ཆེན་གྱི། །རྣམ་ཐར་དྲན་པས་ཡང་ཡང་ཕྱག་བགྱི་འོ། །དེ་སྲས་གྲངས་མེད་བསྐལ་པའི་སྔོན་རོལ་ནས། །ཤེས་བྱའི་དཀྱིལ་འཁོར་མ་ལུས་ཐུགས་ཆུད་པའི། །སྐྱེ་དགུའི་གཙུག་རྒྱན་རིགས་ལྡན་འཇམ་དབྱངས་མཆེད། །ཞབས་ཟུང་ཚངས་པའི་ཡུལ་སར་བརྟན་བཞུགས་མཛོད། །དུས་གསུམ་རྒྱལ་བ་རབ་འབྱམས་མ་ལུས་ཀུན། །ཀུན་གྱི་སྤྲོ་དང་བསྡུ་པའི་བྱེད་པོ་གང་། །གང་ཞིག་ཧེ་རུ་ཀ་དཔལ་མུས་པ་རྗེ། །རྗེ་བཙུན་བསླུ་མེད་གང་དེས་བདག་སྐྱོངས་ཤིག །ཟབ་ཡངས་རྒྱུད་སྡེ་བྱེ་བའི་གསང་མཛོད་དོན། །སྤྱི་སྦས་མཐར་ཐུག་འདི་ཞེས་འདོམ་པ་ལ། །དེང་སང་ལྗོངས་འདིར་ཀུན་གྱིས་འགྲན་བྲལ་བའི། །རྒྱུད་སྡེའི་ཉི་མ་དྲིན་ཅན་ཁྱོད་བསྔགས་འོས། །དེ་ལྟར་ཐུབ་པའི་བསྟན་ལ་ཐུབ་དབང་ལྟར། །ཡོངས་སུ་གྲགས་ཤིང་གྲགས་པ་དོན་ལྡན་པའི། །ཤེས་བྱ་ཀུན་གཟིགས་མཁན་ཆེན་ཐམས་ཅད་མཁྱེན། །ངག་དབང་ཆོས་གྲགས་ཞབས་ལ་ཕྱག་བཙལ་ནས། །དེ་གསུང་ལས་འོང་གངས་ཅན་བསྟན་པའི་བདག །ས་སྐྱའི་ཡབ་ཆོས་དགེས་རྡོར་རྒྱུད་གསུམ་གྱི། །སྔོན་འགྲོ་དངོས་གཞིའི་དོན་འགྲེལ་རིན་ཆེན་གཏེར། །རང་གཞན་དོན་གཉིས་བསྒྲུབ་ཕྱིར་འདིར་སྤེལ་ལོ། །ཞེས་མཆོད་པར་བརྗོད་ཅིང་བཤད་པར་དམ་བཅས་ནས། འདིར་གང་གཏན་ལ་དབབ་པར་བྱ་བའི་ཆོས་ནི། བོད་ཡུལ་བསྟན་པའི་མངའ་བདག་རྗེ་བཙུན་ས་སྐྱ་པ་ཡབ་སྲས་རྣམས་ལ་བཀའ་བབས་པའི་ཀྱཻ་རྡོ་རྗེ་རྒྱུད་གསུམ་མན་ངག་དང་བཅས་པ་ཞེས་ཉི་ཟླ་ལྟར་གྲགས་པའི་ནང་ནས། འདིར་རྒྱུད་གསུམ་འཆད་པར་བྱེད་པ་ལ་དོན་གཉིས་ཏེ། ཚུལ་བཞི་སྔོན་དུ་འགྲོ་བའི་སྒོ་ནས་རྒྱུད་ཀྱི་སྤྱི་དོན་བཤད་པ་དང་། གཞུང་གི་འབྲུ་གཉེར་བའི་སྒོ་ནས་རྒྱུད་དངོས་བཤད་པའོ། །དང་པོ་ལ་གསུམ་སྟེ། རྒྱུད་འགྲེལ་བྱུང་ཚུལ། དེའི་བརྒྱུད་པ་རིམ་པ་སྨོས་པ། སྤྱི་དོན་དངོས་བཤད་པའོ། །དང་པོ་ལ་རྩ་རྒྱུད་ལ་འགྲེལ་པ་བྱུང་ཚུལ། ཐུན་མོང་མ་ཡིན་པའི་བཤད་རྒྱུད་རྡོ་རྗེ་གུར་ལ་འགྲེལ་པ་བྱུང་ཚུལ། ཐུན་མོང་པའི་བཤད་རྒྱུད་སམྦུ་ཊི་ལ་འགྲེལ་པ་བྱུང་ཚུལ་ལོ། །དང་པོ་རྩ་རྒྱུད་ལ་འཕགས་ཡུལ་དུ་འགྲེལ་པ་བྱུང་ཚུལ་དང་། བོད་ཡུལ་དུ་འགྲེལ་པ་བྱུང་ཚུལ་ལོ། །དང་པོ་ནི། རྒྱལ་བས་ལུང་བསྟན་བརྙེས་པ་རྡོ་རྗེ་འཆང་ཀུན་དགའ་བཟང་པོའི་རྒྱུད་འགྲེལ་དཀར་ཆག་ལས། དཔལ་ལྡན་བརྟག་པ་གཉིས་པ་ཡི། །རྒྱུད་ཀྱི་ཚིག་དོན་འགྲེལ་བྱེད་པ། །རྡོ་རྗེ་སྙིང་པོ་ནཱ་རོ་པ། །ནག་པོ་སྤྱོད་པ་བྷ་ཝ་བྷ། །ཌཾ་ཀ་ད་ཤ་པདྨ་དང་། །མི་ཐུབ་ཟླ་བ་ཤཱནྟི་པ། །དམ་ཚིག་རྡོ་རྗེ་པད་མྱུག་དང་། །ཀ་མུ་བྷེ་ནུ་ཆོས་གྲགས་ཏེ། །འཕགས་ཡུལ་འགྲེལ་བྱེད་བཅུ་གཅིག་མཐོང་། །འོན་ཀྱང་ཆོས་གྲགས་འགྲེལ་པ་ནི། །བོད་མར་མཁས་པ་འགའ་ཞིག་བཞེད། །གངས་རིའི་རྡོ་རྗེས་མཛད་པ་ཡི། །དཀའ་འགྲེལ་ཡོད་དེ་སྔོན་མ་འགྱུར། །ཞེས་གསུངས་པ་ལྟར་རོ། །གཉིས་པ་བོད་ཡུལ་དུ་བྱུང་བ་ལ་ལྔ་སྟེ། སྔ་རབས་པའི་འགྲེལ་པ་བྱུང་ཚུལ། ས་ཆེན་ཡབ་སྲས་རྗེས་འབྲངས་དང་བཅས་པའི་འགྲེལ་པ་བྱུང་ཚུལ། བླ་ཆེན་འཕགས་པ་རྗེས་འབྲངས་དང་བཅས་པའི་འགྲེལ་པ་བྱུང་ཚུལ། ཆོས་རྗེ་བླ་མ་རྗེས་འབྲངས་དང་བཅས་པའི་འགྲེལ་པ་བྱུང་ཚུལ། སྦྱར་བྱང་གསལ་བ་མེད་པའི་འགྲེལ་ཊཱིཀ་བྱུང་ཚུལ་ལོ། །དང་པོ་ནི། བོད་ན་རྭ་རྔོག་དཔྱལ་སེ་སོགས། །བཤད་པའི་བཀའ་སྲོལ་མང་ན་ཡང་། །མཁས་པའི་གཙུག་རྒྱན་ས་སྐྱ་པའི། །ལུགས་ལ་བླ་མ་མངའ་རིས་པ། །གསལ་བའི་སྙིང་པོའི་དཀའ་འགྲེལ་དང་། །སྒྱི་ཆུ་བ་ཡི་ཚིག་འགྲེལ་ཡོད། །ཅེས་གསུངས་པ་ལྟར། རྭ་པ་དང་རྔོག་པ་སོགས་ལ་རྒྱུད་ཀྱི་བཤད་བཀའ་དང་། འགྲེལ་པ་བྱུང་ཡང་རང་ལུགས་སུ་མི་མཛད་པས་འདིར་མ་སྨོས་ལ། རང་ལུགས་མཛད་པ་ནི། མིང་གསལ་དངོས་སུ་མཛད་པ་དེ་གཉིས་ཡིན་ནོ། །གཉིས་པ་ས་ཆེན་ཡབ་སྲས་རྗེས་འབྲངས་དང་བཅས་པའི་འགྲེལ་པ་བྱུང་ཚུལ་ནི། རྗེ་བཙུན་ས་ཆེན་ཡབ་སྲས་ཀྱི། །དཀའ་འགྲེལ་ཉི་འོད་དག་ལྡན་གསུམ། །སྤྱི་རྣམ་རྒྱུད་ཀྱི་མངོན་རྟོགས་སོགས། །ཁྱད་པར་འཕགས་པའི་གཞུང་བདུན་སོགས། །ཤཱཀྱ་གྲགས་དང་ཁང་སྟོན་ཏེ། །གོང་མའི་རྗེས་འབྲངས་ཊཱིཀྐ་གཉིས། །ཞེས་གསུངས་པ་ལྟར་རོ། །དེ་ཡང་ས་ཆེན་ཡབ་སྲས་གསུམ་གྱི་འགྲེལ་པ་ནི། གདུལ་བྱ་རབ་འབྲིང་མཐའ་གསུམ་གྱི་དབང་དུ་བྱས་གསུངས་པ་ཡིན་ཏེ། དག་ལྡན་ལས། བློ་གྲོས་མཆོག་རྣམས་བདག་གི་བླ་ཆེན་གྱིས། །མཛད་པའི་མངོན་རྟོགས་དཀའ་འགྲེལ་བླང་བྱ་ཞིང་། །བློ་གྲོས་འབྲིང་རྣམས་བླ་མ་རིན་ཆེན་གྱིས། །མཛད་པའི་ཉི་མའི་འོད་ཟེར་བླང་བར་བྱ། །བློ་གྲོས་ཐ་མས་ཁོ་བོས་བྱས་པ་ཡི། །རྣམ་བཤད་དག་ལྡན་འདི་ནི་བླང་བར་བྱ། །སྤྲོས་བཅས་ཡིད་ཆེས་སྟོན་པར་འདོད་རྣམས་ཀྱི། །གསུམ་གར་བླངས་པས་ཤིན་ཏུ་གསལ་བར་འགྱུར། །ཞེས་གསུངས་པ་ལྟར་རོ། །གསུམ་པ་འཕགས་པ་རྗེས་འབྲངས་དང་བཅས་པའི་འགྲེལ་པ་བྱུང་ཚུལ་ནི། བླ་ཆེན་འཕགས་པས་མཛད་པ་ཡི། །དག་ལྡན་ས་བཅད་མཆན་བུ་བཞི། །ཡེ་དང་གཉན་སྟོན་གུང་པ་དང་། །སྟོན་གཞོན་རྡོ་རྗེ་ཤེས་རབ་སྟེ། །འཕགས་པའི་རྗེས་འབྲངས་ཟིན་བྲིས་ལྔ། །རྡོ་རྗེ་བསོད་ནམས་དབང་ཕྱུག་གྲགས། །ཆོས་ཀྱི་སེང་གེ་གཞོན་ནུ་འབུམ། །ཀུན་དགའ་འོད་ཟེར་བཀྲིས་དཔལ། །རྡོ་རྗེ་ཚུལ་ཁྲིམས་འདྲེ་སྟོན་ཏེ། །འཕགས་པའི་རྗེས་འབྲངས་ཊཱིཀྐ་བརྒྱད། །ཅེས་གསུངས་པ་ལྟར་རོ། །འདིའི་ཚིག་རྐང་དང་པོ་གཉིས་རྡོ་རྗེ་འཆང་གི་དཀར་ཆག་ན་མེད་ཀྱང་བླ་མ་ཕྱི་མ་རྣམས་ཀྱིས་ཁ་བསྐངས་པ་ཡིན་གསུངས། བཞི་པ་ཆོས་རྗེ་བླ་མ་རྗེས་འབྲངས་དང་བཅས་པའི་འགྲེལ་པ་བྱུང་ཚུལ་ནི། ཆོས་རྗེ་བླ་མ་གནས་དྲུག་པ། །འཇིགས་མེད་གྲགས་དང་བསོད་ནམས་གྲགས། །རྒྱལ་པོ་དཔལ་དང་རྒྱ་སྟོན་དང་། །དཀོན་གཞོན་ཀུན་དགའ་བཀྲ་ཤིས་ཏེ། །སྣ་ཚོགས་བསྡུས་པའི་ཊཱིཀྐ་བརྒྱད། །ཚུལ་ཁྲིམས་རྒྱལ་མཚན་གཟུངས་ཀྱི་དཔལ། །གྲགས་རྒྱལ་བློ་གྲོས་སེང་གེ་སྟེ། །མཆན་དང་དག་ཆུང་བསྲེས་པ་བཞི། །ཞེས་གསུངས་པ་ལྟར་རོ། །སྣ་ཚོགས་བསྡུས་པའི་ཊཱིཀྐ་ཞེས་པ་འདི་རྣམས་ཅུང་ཐུགས་རྩིས་ཆུང་བར་མཛད་པ་ཡིན་གསུངས། ལྔ་པ་མཛད་བྱང་གསལ་ཁ་མེད་པའི་འགྲེལ་ཊཱིཀ་བྱུང་ཚུལ་ནི། གཞན་ཡང་འདིས་བྱས་མེད་པ་ཡི། །ཊཱིཀྐ་ཟིན་བྲིས་དཀའ་འགྲེལ་སོགས། །སྔ་རབས་མཁས་པས་སྦྱར་བ་ཡི། །ཡིག་ཆ་རབ་ཏུ་མང་པོ་མཐོང་། །ཞེས་གསུངས་པ་ལྟར། སྦྱར་བྱང་མེད་པའི་དཀའ་འགྲེལ་ཟིན་བྲིས་སོགས་ལྔ་བཅུ་ང་གྲངས་ཙམ་རྗེ་རྡོ་རྗེ་འཆང་གིས་གཟིགས་པ་ཡིན་གསུངས། དེ་རྣམས་ཀྱི་རྩ་རྒྱུད་ལ་རྒྱ་བོད་དུ་འགྲེལ་པ་བྱུང་ཚུལ་བཤད་ཟིན་ནས། གཉིས་པ་ཐུན་མོང་མ་ཡིན་པའི་བཤད་རྒྱུད་རྡོ་རྗེ་གུར་ལ་རྒྱ་འགྲེལ་ནི། བཤད་རྒྱུད་རྡོ་རྗེ་གུར་འདི་ལ། །ལྷ་ཡི་རིགས་ཀྱི་བརྟུལ་ཞུགས་ཀྱི། །དཀའ་འགྲེལ་དེ་ཉིད་རྒྱས་པ་ཡོད། །ཨིནྡྲ་བྷུ་ཏི་ནག་པོ་པའི། །དཀའ་འགྲེལ་ཡོད་མེད་འགྱུར་ཁྱད་ཡིན། །ཞེས་གསུངས་པ་ལྟར་རོ། །རྡོ་རྗེ་གུར་ལ་བོད་འགྲེལ་ནི། མངའ་རིས་པ་གསལ་བའི་སྙིང་པོའི་དོན་བསྡུས། ས་ཆེན་གྱི་གུར་གྱི་ཆིངས་ངམ། ཐོ་བསྒྲིགས་སུ་གྲགས་པའི་ཉུང་ངུ་ཞིག རྗེ་བཙུན་རྩེ་མོའི་ལེའུ་བཞི་པ་ཡན་གྱི་འགྲེལ་པ། རྗེ་བཙུན་རིན་པོ་ཆེས་བསྡུས་དོན་དང་ཡོངས་རྫོགས་ཀྱི་ཊཱིཀྐ་གུར་རྒྱན་རྣམས་མཛད་དོ། །དེ་རྣམས་ལ་རྡོ་རྗེ་གུར་ལ་རྒྱ་བོད་ཀྱི་འགྲེལ་པ་བཞུགས་ཚུལ་བཤད་ཟིན་ནས། གསུམ་པ་ཐུན་མོང་བའི་བཤད་རྒྱུད་སམྦུ་ཊི་ལ་རྒྱ་འགྲེལ་ནི། ཨིནྡྲ་བྷུ་ཏིས་ཡང་དག་པའི་ལྟ་བའི་དྲན་པའི་སྣང་བ། ཨ་བྷ་ཡ་ཀ་རས་མན་ངག་སྙེ་མ། སློབ་དཔོན་དཔའ་བོ་རྡོ་རྗེས་རིན་ཆེན་ཕྲེང་བ་ཞེས་བྱ་བ་མཛད་དོ། །བོད་ཀྱི་འགྲེལ་པ་ནི་ས་ཆེན་གྱིས་དཀའ་འགྲེལ་ཉུང་ངུ་། རྒྱུད་ཕྱི་མའི་འགྲེལ་པ་ཚན་པ་གཉིས་མཛད། སློབ་དཔོན་རིན་པོ་ཆེས་བརྟག་པ་བཅུ་པ་ཡན་གྱི་རྒྱ་ཆེར་འགྲེལ་གནད་ཀྱི་གསལ་བྱེད་མཛད་ནས། རྒྱུད་ཕྱི་མ་ལ་འགྲེལ་པ་མི་མཛད་པའི་རྒྱུ་མཚན་ནི། གནད་ཀྱི་གསལ་བྱེད་ཀྱི་མཇུག་ཏུ་འདིའི་རྣམ་པར་བཤད་པ་ནི་རྗེ་བླ་མ་དམ་པ་ཐུགས་རྗེ་ཆེན་པོ་ཉིད་ཀྱིས་གཞུང་དུམ་བུ་གཉིས་ཀྱི་བདག་ཉིད་དུ་གནས་པ་ཞིག་མཛད་པས་ན་འདིར་ནི་རྣམ་པར་བཤད་པར་མི་བྱའོ་སྙམ་དུ་བསམ་པའོ། །ཞེས་གསུངས་པས། རྗེ་ས་ཆེན་གྱིས་མཛད་པ་ཉིད་ཀྱི་དོན་ཚང་པ་ལ་དགོངས་སོ། །འདིའི་རྗེས་འབྲངས་ཀྱི་ཊཱིཀྐ་ལ་རྗེ་བཙུན་གྱི་དངོས་སློབ་དབང་ཕྱུག་དཔལ་གྱིས་མཛད་པའི་འགྲེལ་པ་དང་། རྫོང་པ་ཀུན་དགའ་རྒྱལ་མཚན་གྱིས་མཛད་པའི་འགྲེལ་པ་སོགས་ཡོད་ཅིང་། འདི་ལ་བུ་སྟོན་གྱིས་མཛད་པའི་འགྲེལ་པ་ལེགས་ཆ་བསྡུས་པའི་ཆེན་པོ་ཞིག་ཡོད་ཀྱང་རང་ལུགས་མ་ཡིན་ནོ། །དེ་རྣམས་ནི་བཤད་རྒྱུད་སམྦུ་ཊི་ལ་རྒྱ་བོད་ཀྱི་འགྲེལ་པ་ཡོད་ཚུལ་བརྗོད་པ་སྟེ། དེ་དག་གིས་ནི་རྒྱུད་གསུམ་གྱི་འགྲེལ་པ་བྱུང་ཚུལ་བཤད་ཟིན་ནས། གཉིས་པ་བརྒྱུད་པའི་རིམ་པ་ལ། རིང་བརྒྱུད་དང་། ཉེ་བརྒྱུད་གཉིས་ལས། དང་པོ་ནི་རྗེ་བཙུན་རིན་པོ་ཆེའི་ལྗོན་ཤིང་ལས། རྡོ་རྗེ་འཆང་དང་དཔལ་ལྡན་ཡེ་ཤེས་མཁའ་འགྲོ་མ། །རྗེ་བཙུན་ཆོས་སྐྱོང་མཐུ་སྟོབས་དབང་ཕྱུག་བིརྺ་པ། །ནག་པོ་ཌ་མ་པ་དང་ཨ་ཝ་དྷུ་ཏི་པ། །རྗེ་བཙུན་གཱ་ཡ་དྷ་ར་ཤཱཀྱ་ཡེ་ཤེས་མཆོག །ཅེས་པ་མན་ངག་ལུགས་ཀྱི་བརྒྱུད་པ་དང་། གཉིས་པ། ཌོམྦྷི་ཧེ་རུ་ཀ་དཔལ་དེ་རྗེས་སུ། །ཨ་ལ་ལ་དང་དཔལ་ལྡན་ནགས་ཁྲོད་གརྦྷ་རི། །རྒྱལ་བ་དཔལ་གྱི་ཡེ་ཤེས་སྦྱངས་དཀའ་ཟླ་བ་དང་། །དཔའ་བོ་རྡོ་རྗེས་ཡེ་ཤེས་ཞབས་ལ་གདམས་པའོ། །ཞེས་པ་ནི་འགྲེལ་པ་ལུགས་ཀྱི་བརྒྱུད་པ་དང་། དེ་བཞིན་དུ་འགྲེལ་པ་དག་ལྡན་ལས། རྗེ་བཙུན་མཐུན་སྟོབས་ནག་པོ་ཌ་མ་པ། །ཨ་ཝ་དྷུ་ཏི་གཱ་ཡ་དྷ་ར་དཔལ། །གཞན་ཡང་གཉིས་པ་ཌོམྦྷི་ཧེ་རུ་ཀ །ཨ་ལ་ལ་དང་ནགས་ཁྲོད་གརྦྷ་རི། །ཛ་ཡ་ཤྲཱི་དང་སྦྱངས་དཀའ་མཛེས་པའི་ཞབས། །རྣམ་གཉིས་ཡེ་ཤེས་ཞབས་ལས་རྒྱལ་པོའི་ཞབས། །སྙིང་པོ་རིག་དང་འབར་བ་འབར་བའི་ཞབས། །བརྒྱུད་འཛིན་བླ་མ་རྣམས་ལ་ཕྱག་འཚལ་ལོ། །ཞེས་གསུངས་སོ། །དེ་ལྟར་བརྒྱུད་པའི་བཀའ་སྲོལ་གཉིས་ཀྱི་བདག་པོ་འབྲོག་མི་ཤཱཀྱ་ཡེ་ཤེས་ལས་སློབ་མ་ཇི་ལྟར་འཕེལ་ཞིང་། དེ་དག་ལས་བརྒྱུད་དེ་རྗེ་ས་སྐྱ་པ་ཆེན་པོས་ཇི་ལྟར་གསན་པའི་ཚུལ་ནི། ཡང་ལྗོན་ཤིང་ལས། མ་དྲོས་ཡེ་ཤེས་ཞབས་ལས་རྒྱུན་བཞིའི་བླ་མ་ནི། །རྒྱལ་པོ་རིག་དང་སྙིང་པོ་སྣང་བའི་མཐའ་ཅན་ཏེ། །རིག་དང་སྙིང་པོ་ཞབས་ལས་འབར་བ་འབར་བའི་མཐའ། །རྒྱུན་བཞི་འཛིན་པའི་བླ་ཆེན་དེ་ལ་བདག་ཕྱག་འཚལ། །ཞེས་གསུངས་པ་ལྟར་རོ། །དེའི་རྗེས་སུ་རྗེ་བཙུན་སྐུ་མཆེད་སོགས་ཀྱིས་ཇི་ལྟར་གསན་པའི་ཚུལ། འགྲེལ་པ་དག་ལྡན་ལས། མཐུ་སྟོབས་དབང་ཕྱུག་བླ་མ་ཐུགས་རྗེ་ཅན། །བསོད་ནམས་མཐའ་ཡས་རྩེར་གྱུར་ཚུལ་ཁྲིམས་མཆོག །རབ་གྲགས་གཙུག་ཏོར་བདེ་ལེགས་ཀུན་འབྱུང་བའི། །ཞབས་ལ་ཕྱག་འཚལ་རྟག་ཏུ་སྐྱབས་སུ་མཆི། །ཞེས་གསུངས་པ་ལྟར་རོ། །དེས་ན་འགྲེལ་པ་ལ་མ་ལྟོས་པར་རྒྱུད་དོན་བླ་མའི་མན་ངག་གིས་བཤད་པ་ལ་མན་ངག་ལུགས་དང་རྒྱུད་རྐྱང་གི་བཤད་པ་ཞེས་བྱ། ཌོམྦྷི་ཧེ་རུ་ཀའི་རྒྱུད་འཛིན་སློབ་དཔོན་སྦྱངས་དཀའ་ཟླ་བས་འགྲེལ་པ་ཀུ་མུ་ཏི་མཛད་དེ། འགྲེལ་པ་དེ་ལ་བརྟེན་ནས་རྒྱུད་ཀྱི་དོན་བཤད་པ་ལ་འགྲེལ་པ་ལུགས་ཞེས་བྱ། འགྲེལ་པ་གཞན་ལ་བརྟེན་ནས་བཤད་པ་རྣམས་ཀྱང་སྤྱིར་འགྲེལ་པ་ལུགས་ཡིན་མོད། གཉིས་སུ་ཕྱེ་བའི་འགྲེལ་པ་ལུགས་ནི་སྦྱངས་དཀའ་ཟླ་བའི་འདི་ཁོ་ན་ལ་ངོས་འཛིན། ལུགས་གཉིས་ཀྱི་ཁྱད་པར་ནི་འཆད་ཐབས་གདམས་ངག་དྲུག་དང་། མངོན་པར་རྟོགས་པ་རྒྱུད་གསུམ་གྱི་སྒོ་ནས་སྟོན་པ་ནི་མན་ངག་ལུགས་ཡིན། འཆད་ཐབས་མཐའ་དྲུག་ཚུལ་བཞི་དང་། འཇིག་རྟེན་གྱི་དཔེ་དང་བསྟུན་ནས་མངོན་པར་རྟོགས་པ་ཡན་ལག་ལྔའི་སྒོ་ནས་སྟོན་པ་འགྲེལ་པ་ལུགས་ཡིན་ཏེ། དེའི་རྣམ་གཞག་ནི་འགྲེལ་པ་ཀུ་མུ་ཏིར་གསལ། མན་ངག་ལུགས་ཀྱི་ཁྱད་ཆོས་དེ་རྣམས་ནི། གོང་མའི་ལྗོན་ཤིང་རྣམ་བཤད་ཉི་འོད། དག་ལྡན་རྣམས་ན་གསལ་བར་བཞུགས་ཏེ། དེ་སྐད་དུ་ལྗོན་ཤིང་ལས། རྗེ་བཙུན་མཐུ་སྟོབས་གསུང་གི་མན་ངག་ནི། །གཱ་ཡ་དྷ་རས་གསུངས་པ་འདིར་གཙོ་སྟེ། །ཌོམྦྷིའི་རྗེས་སུ་འབྲངས་པའི་གསུང་ངག་དོན། །སྦྱངས་དཀའ་ཟླ་བས་གསུངས་པ་གཞན་དུ་གསལ། །ཞེས་གསུངས་པའི་དོན་ཡང་དེ་ཡིན་ནོ། །འོན་ཀྱང་རྣམ་བཤད་ཉི་འོད་དང་། དག་ལྡན་རྣམས་གཙོ་ཆེར་མན་ངག་ལུགས་ཡིན་ཞིང་། འགྲེལ་པ་ལུགས་ཀྱང་སིབ་ཚེགས་རྣམས་ལ་ཅུང་ཟད་སྨོས་པ་མང་དུ་ཡོད་ཅིང་། འགྲེལ་པ་ལུགས་ལ་ཡང་བིརྺ་པ་ནས་བརྒ